钦定古今图书集成/理学汇编/学行典/第068卷 > 徐干中论 > 《拙轩赋》金·赵秉文
## 钦定古今图书集成/理学汇编/学行典/第068卷 > 徐干中论 > 《拙轩赋》金·赵秉文

宣抚移剌公筑室于私第，榜之日，以告闲闲居士曰：
“余有拙病，似愚而强，矫矫亢亢，踽踽凉凉，人皆喜圆，
己独喜方。将适东溟，顾登太行，将之旸谷，反走寒乡。
鬼笑揶揄，人怒中伤。神医不能疗，蓍蔡不能详。且子
以为何如可愈而康也？”居士曰：“拙者自拙，吾不知其
短；巧者自巧，吾不知其长。或善宦而九卿，或白首而”
潜郎。以俗观之，有窳有良；以道观之，孰否孰臧。较荣
枯于瞬息，等一梦于黄粱。神龟曳尾，大胜刳肠；汉阴
抱瓮，焉知泆汤。蜂以蜜而割，蚌以珠而戕。锢桓山之
石，岂若鹑衣之负朝阳。忆上蔡之犬何如，羊裘之钓
沧浪。天道茫茫，何有何亡。老龟不烂，祸延枯桑。鲁酒
味薄，邯郸被殃。吉凶无朕，智不能量；“鄙夫自私，虱处
裈裆。达人大观，物我两忘。纵心浩然，与道翱翔。”言未
既，公笑曰：“余病良已，谢夫子之愈膏肓也。”